Verkiesing gaan voort ‘soos beplan’Foto: Maroela Media Hoofregter Mogoeng Mogoeng Het Dinsdag in die konstitusionele hof beslis dat die munisipale verkiesing op 3 Augustus 2016 sal voortgaan soos beplan. Mogoeng het gesê hy het nie die mag om die verkiesing uit te stel nie, ná die Onafhanklike Verkiesingskommissie (OVK) dringend aansoek gedoen het om verlof tot appèl ná ŉ vorige uitspraak in die kieshof dat hy adresse van geregistreerde kiesers moet verskaf aan kandidate wat aan die verkiesing deelneem. Die OVK het aangevoer “miljoene mense” word hierdeur geraak en sal dus nie in die verkiesing kan stem nie. Mogoeng het gesê die OVK het onwettig opgetree deur persone, wie se adresse nie behoorlik aangeteken is nie, te laat registreer om te stem. Hy het met die vorige uitspraak van die verkiesingshof saamgestem dat alle kieserbesonderhede “voldoende besonderhede” moet insluit om hul adresse binne ŉ stemdistrik te bepaal. Hy het beslis die kiesersrol is onwettig en moet teen 2019 reggestel word. Die verkiesing gaan op 3 Augustus voort soos geskeduleer. Kate Bapela, woordvoerder van die OVK, het gesê die kommissie verwelkom die uitspraak, aangesien dit beteken dat “al 26,3 miljoen geregistreerde kiesers” aan die munisipale verkiesing sal kan deelneem. “Ons is baie dankbaar oor die vinnige uitspraak in die konstitusionele hof oor hierdie ingewikkelde kwessie,” het sy gesê. “Alle kiesers, politieke partye, kandidate en verkiesingsbeamptes kan nou met sekerheid voorbereidings tref vir die munisipale verkiesing op 3 Augustus.” Bapela het gesê die OVK beplan reeds hoe hy onvolledige adresbesonderhede op die kiesersrol gaan wysig. “Verdere besonderhede sal binnekort bekend gemaak word,” het sy gesê.